b'\n_START_ARTICLE_\nFrancesc Serra i Dimas\n_START_SECTION_\nFot\xc3\xb2graf\n_START_PARAGRAPH_\nFrancesc Serra s\'inici\xc3\xa0 en la fotografia com a afici\xc3\xb3 a partir d\'una formaci\xc3\xb3 autodidacta a trav\xc3\xa9s de diverses publicacions t\xc3\xa8cniques. Entre aquestes, ell mateix destac\xc3\xa0 un manual franc\xc3\xa8s del qual es desconeix el nom, i al que es referia com a el seu mestre. Fou a partir d\'un consell de Joan Brull que decid\xc3\xad fer de l\'afici\xc3\xb3 una professi\xc3\xb3: " Abandona el oficio de dibujante lit\xc3\xb3grafo, pues est\xc3\xa1 destinado a desaparecer. Ve a lo que hacen en Londres". _NEWLINE_La seva obra no \xc3\xa9s el que avui s\'anomenaria fotografia art\xc3\xadstica, perqu\xc3\xa8 en aquell moment la t\xc3\xa8cnica no s\'havia expandit en aquest camp. Les seves fotografies estaven destinades a una funci\xc3\xb3 utilit\xc3\xa0ria, realitzant principalment reproduccions d\'obres d\'art per a pintors, publicacions i galeries. Tot i que no fou freq\xc3\xbcent per a Serra, als inicis de la seva carrera, es present\xc3\xa0 i guany\xc3\xa0 algun premi en concursos. _NEWLINE_Establ\xc3\xad el seu estudi a la Rambla del Prat de Barcelona, al n\xc3\xbamero 17. Actualment el seu arxiu, conformat per prop de 50.000 imatges, forma part del fons de l\'Arxiu Fotogr\xc3\xa0fic de Barcelona._NEWLINE_El valor documental de la seva tasca \xc3\xa9s inq\xc3\xbcestionable vist en perspectiva hist\xc3\xb2rica, essent qualificat com a cronista de l\'art contemporani fonamental en la reconstrucci\xc3\xb3 de la nostra hist\xc3\xb2ria de l\'Art. Gr\xc3\xa0cies i a trav\xc3\xa9s d\'aquesta documentaci\xc3\xb3 gr\xc3\xa0fica es pot reconstruir una hist\xc3\xb2ria social de l\'art, aix\xc3\xad com ha perm\xc3\xa8s el coneixement i fins i tot la reconstrucci\xc3\xb3 d\'obres actualment perdudes. N\'\xc3\xa9s exemple el mural noucentista pintat per Josep Mompou per la Casa dels Canonges, desaparegut en la reforma de la sala i que es va poder reproduir a partir de fotografies de Serra.\n_START_SECTION_\nLa reproducci\xc3\xb3 d\'art\n_START_PARAGRAPH_\nLa seva principal activitat gir\xc3\xa0 entorn de la reproducci\xc3\xb3 d\'obres d\'art, treball\xc3\xa0 per a galeries com La Pinacoteca, Galeries Laietanes, Galeria Syra i a Sala Par\xc3\xa9s entre d\'altres; i per a publicacions com \xe2\x80\x98\'Vell i Nou, \xe2\x80\x98\'Gaseta de les Arts, \xe2\x80\x98\'Destino, D\'Ac\xc3\xad i d\'All\xc3\xa0 o \xe2\x80\x98\'La Il\xc2\xb7lustraci\xc3\xb3 Catalana. Dites reproduccions solien anar firmades per "Fotografia Serra"._NEWLINE_La qualitat del seu treball arrenc\xc3\xa0 les lloances dels artistes, que el demandaven personalment per a la reproducci\xc3\xb3 de les seves obres. En aquest sentit, es pot considerar successor d\'Adolf Mas (1861-1936), de qui pren progressivament el relleu d\'il\xc2\xb7lustrar revistes a partir de 1915, aix\xc3\xad com de Joan Vidal i Ventosa (1880-1966), fot\xc3\xb2graf tamb\xc3\xa9 especialitzat en la reproducci\xc3\xb3 treballant pels museus de la ciutat.\n_START_SECTION_\nEls retrats\n_START_PARAGRAPH_\nLa tasca retrat\xc3\xadstica de Serra s\'est\xc3\xa9n al llarg de tota la seva carrera, fotografiant especialment artistes per\xc3\xb2 tamb\xc3\xa9 marxants i galeristes, persones relacionades especialment amb el m\xc3\xb3n de l\'art, d\'una o altra manera._NEWLINE_Serra trenca amb el retrat d\'estudi que dominava en exclusiva el panorama barcelon\xc3\xad del moment, despla\xc3\xa7ant-se de l\'estudi del fot\xc3\xb2graf al m\xc3\xb3n del retratat, qualitat potser derivada de procedir, no del m\xc3\xb3n de la fotografia dom\xc3\xa8stica, sin\xc3\xb3 de la fotografia industrial._NEWLINE_Import\xc3\xa0ncia pren tamb\xc3\xa9 la implicaci\xc3\xb3 i la relaci\xc3\xb3 que tenia amb els seus clients, sovint estreta, ja que tots giraven entorn de cercles art\xc3\xadstics. D\'aix\xc3\xb2 n\'\xc3\xa9s testimoni el que Joan Cort\xc3\xa9s escriv\xc3\xad sobre ell:_NEWLINE_Se hizo querer de nosotros, como de cuantos ten\xc3\xadan alguna relaci\xc3\xb3n con \xc3\xa9l, por la bondad con que atend\xc3\xada a todos, por la generosidad con que pon\xc3\xada su tiempo y su esfuerzo a disposici\xc3\xb3n del amigo._NEWLINE_Aquests retrats, majorit\xc3\xa0riament realitzats en les primeres d\xc3\xa8cades del segle XX,  traspasen l\'an\xc3\xa8cdota per esdevenir testimoni d\'una \xc3\xa8poca i d\'un temps, testimoni dels canvis que viu la societat catalana en els moments de l\'impuls modernista. _NEWLINE_Posteriorment segu\xc3\xad plasmant els seus rostres en espais i facetes diverses, en retrats de fam\xc3\xadlia (Sunyer, Vila Arrufat), en excursions (Ros i G\xc3\xbcell), en exposicions (Opisso), retrats de grup... oferint una visi\xc3\xb3 d\'ells en diferents moments de les seves vides._NEWLINE_M\xc3\xa9s enll\xc3\xa0 de la generaci\xc3\xb3 modernista i el seu entorn, pogu\xc3\xa9 captar tamb\xc3\xa9, a trav\xc3\xa9s tant del retrat com de la reproducci\xc3\xb3 d\'obres, els canvis generacionals i d\'ambients art\xc3\xadstics i socials, passant pel noucentisme i la postguerra. Destaca dins d\'aquest gruix d\'obra les dues s\xc3\xa8ries de postals que titul\xc3\xa0 Nuestros Artistas._NEWLINE_L\'any 1964 se celebr\xc3\xa0 a la Sala Par\xc3\xa9s una exposici\xc3\xb3 dedicada a ell on es recollien 25 reproduccions de les seves fotografies acompanyades de quadres, dibuixos, i altres documents dedicats a ell com a mostra de gratitud i amistat d\'altres artistes.\n_START_SECTION_\nFons personal\n_START_PARAGRAPH_\nPart del seu fons personal es conserva a l\'Arxiu Fotogr\xc3\xa0fic de Barcelona. El fons est\xc3\xa0 compost 90.490 fotografies, per negatius i positius resultat del treball intens que va dur a terme el fot\xc3\xb2graf. Principalment s\xc3\xb3n reproduccions d\'obres_NEWLINE_d\'art com pintures, escultures, dibuixos, cer\xc3\xa0miques, mobles, retaules, etc. fetes en els tallers dels artistes, en col\xc2\xb7leccions privades i en les galeries on eren exposades. Destaca un important conjunt de retrats iniciat el 1902 d\'artistes treballant en els seus tallers, amb la idea de fer arribar al p\xc3\xbablic no solament l\'obra d\'art, sin\xc3\xb3 tamb\xc3\xa9 la imatge dels mateixos artistes. A m\xc3\xa9s el fons cont\xc3\xa9 vistes d\'indrets de Barcelona. Per a la hist\xc3\xb2ria de l\'art, aquest fons \xc3\xa9s interessant, ja que aplega informaci\xc3\xb3 sobre autors, les obres dels quals es troben molt disperses, ja sigui perqu\xc3\xa8 van ser destru\xc3\xafdes durant la Guerra Civil, o perqu\xc3\xa8 els autors van marxar a l\'estranger.'